2009/0035 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján

a Tanácsnak a meghatározott jogi formájú társaságok éves beszámolójáról szóló 78/660/EGK tanácsi irányelvnek a mikrotársaságok tekintetében történő módosításáról szóló európai parlamenti és tanácsi irányelv elfogadására tekintettel első olvasatban kialakított álláspontjáról

(EGT-vonatkozású szöveg)

ELőZMÉNYEK

A javaslat Európai Parlament, illetve Tanács számára történő megküldésének időpontja (COM(2009) 83 végleges – 2009/0035 COD dokumentum): | 2009.02.26. |

Az Európai Gazdasági és Szociális Bizottság véleményének időpontja: | 2009.07.15. |

Az Európai Parlament első olvasatban elfogadott álláspontja: | 2010.03.10. |

A módosított javaslat továbbítása: | Tárgytalan. |

A Tanács álláspontja elfogadásának időpontja: | 2011.09.12. |

A BIZOTTSÁG JAVASLATÁNAK CÉLJA

A bizottsági javaslat elfogadására a jobb szabályozásra irányuló kezdeményezés keretében került sor. A javaslat – mely lehetőséget biztosít a tagállamok számára, hogy a mikrotársaságokat mentesítsék a negyedik társasági jogi irányelv[1] előírásai alól – célja a meglévő szabályozási keret egyszerűsítése és javítása az európai uniós mikrotársaságokra vonatkozó számviteli követelményekből eredő tájékoztatási kötelezettség korlátozása érdekében, a következő céllal:

- az adminisztratív terhek csökkentése; továbbá

- a mikrotársaságok beszámolási követelményeinek a felhasználók és a készítők valós igényeihez igazítása.

MEGJEGYZÉSEK A TANÁCS ÁLLÁSPONTJÁRÓL

3.1 Általános megjegyzések

A jelen gyorsított módosításra, mint a jobb szabályozás programjának egyik fő prioritására, 2009 februárjában tettek javaslatot azzal a céllal, hogy rövid távon jelentős egyszerűsítésre kerülhessen sor.

A Bizottsághoz 2008 decemberében beérkezett, a számvitel egyszerűsítésének folytatására irányuló kérelmet követően az Európai Parlament 2010. márciusi jogalkotási állásfoglalásában üdvözölte a javaslatot. A Parlament többek között azonban egy olyan módosításban állapodott meg, amely előírja, hogy a társaságok számára az uniós jogszabályok értelmében továbbra is kötelező a társaság üzleti tranzakcióit és pénzügyi helyzetét bemutató számviteli nyilvántartás vezetése.

A Tanács alapvetően üdvözölte a Bizottság arra irányuló célkitűzését, hogy egyszerűsítse a mikrotársaságokra vonatkozó, jelenlegi szabályozást. Míg a Tanácson belül a többség üdvözölte a Bizottság javaslatát, addig a blokkoló kisebbség véleménye szerint a Bizottság javaslata nem jelent teljesen megfelelő módszert az említett célok elérésére. A Tanács álláspontja a két nézőpont közötti kompromisszumot tükrözi: nevezetesen fenntartja azt a mikortársaságokra vonatkozó uniós kötelezettséget, hogy beszámolókat készítsenek.

3.2 Az Európai Parlament módosításainak nyomon követése

1. Módosítás, mely előírja, hogy a mikrotársaságok számára továbbra is kötelező a társaság üzleti tranzakcióit és pénzügyi helyzetét bemutató számviteli nyilvántartás vezetése: ezt a módosítást a Tanács álláspontjának (5) preambulumbekezdése lényegében megtartja (utolsó mondat).

2. Különféle módosítások, melyek kiemelik, hogy a tagállamoknak szabad döntési jogot kell biztosítani a tekintetben, hogy mentesítik-e a mikrotársaságokat vagy sem, figyelembe véve különösen a nemzeti szinten fennálló helyzetet az irányelvben meghatározott küszöbértékek által érintett vállalkozások számának vonatkozásában: a Tanács álláspontja ezeket lényegében megtartja a (6) és (7) preambulumbekezdésben, valamint a 2. cikkben.

3.3 A Tanács álláspontjával beillesztett új intézkedések

A Bizottság javaslata a 78/660/EGK irányelvnek a korlátolt felelősségű európai uniós társaságok éves beszámolójának tekintetében történő következő módosításaira irányult:

3. a mikrotársaságok kategóriájának bevezetése; ez azokat a társaságokat jelenti, amelyek a mérleg fordulónapján nem lépték túl a következő három feltétel közül kettőnek a küszöbértékét:

4. mérlegfőösszeg: 500 000 EUR;

5. nettó árbevétel: 1 000 000 EUR

6. alkalmazotti átlaglétszám a pénzügyi év során: 10

7. a tagállamok mentesíthetnék a joghatóságuk alá tartozó mikrotársaságokat a 78/660/EGK irányelv szerinti kötelezettségek alól.

A Tanács álláspontja támogatta azt a megközelítést, hogy a mikrotársaságok külön kategóriát alkossanak, de új fogalommeghatározást javasolt, amelynek értelmében a mérlegfőösszegre és a nettó árbevételre vonatkozó küszöbértékek 250 000 euróra, illetve 500 000 euróra csökkennének. A Bizottság becslése szerint a fenti alacsonyabb küszöbértékekkel a Tanács álláspontjában javasolt egyszerűsítési intézkedések körülbelül 15%-kal kevesebb társaságot érintenének, mint a bizottsági javaslatban foglalt intézkedések.

A Tanács javasolta, hogy a tagállamoknak ne álljon módjában teljes mentességet nyújtani a mikrotársaságoknak az uniós beszámolási kötelezettségek alól, hanem helyette több, a tagállamok által opcionálisan elfogadható egyszerűsítésre tett javaslatot, mint például:

- A beszámolóban bemutatott információk csökkentésének lehetősége a mérleg és az eredménykimutatás egyszerűsített tagolása alapján. A tagállamok továbbá mentesíthetik a mikrotársaságokat az év végi elhatárolások és az előtörlesztések kiszámításának kötelezettsége alól bizonyos típusú költségek tekintetében.

- A szokásosan a kiegészítő mellékletben közölt információk jelentős csökkentésének lehetősége, és annak engedélyezése, hogy ezeket az információkat a mérleg lábjegyzetében közöljék.

- Lehetőség a mikrotársaságok mentesítésére éves beszámolójuknak közzététele alól, feltéve, hogy azok továbbításra kerülnek egy illetékes hatósághoz, amely legalább a mérleget iktatja a nemzeti nyilvántartásban.

A biztonság és a mikrotársaságok beszámolói közötti jobb összehasonlíthatóság biztosítása érdekében a Tanács javasolta azt is, hogy a valós értéken történő értékelés ne legyen engedélyezett e társaságkategória számára.

A Bizottság javaslatával összehasonlítva a Tanács álláspontja továbbra is számos európai uniós szintű beszámolási kötelezettséget ró ki, beleértve például az általános értékelési szabályokat, a mérleg és az eredménykimutatás kötelező tagolását, valamint a minimális átláthatósági követelményeket.

KÖVETKEZTETÉS

A Tanács minősített többséggel fogadta el első olvasatbeli álláspontját. Noha az jelentős mértékben módosítja a Bizottság javaslatát, különösen a mikrotársaságok meghatározása vonatkozásában, de fenntartja a bizottsági javaslat fő célkitűzését, azaz annak lehetőségét, hogy a tagállamok mentesíthessék a mikrotársaságokat számos, megterhelő uniós szintű beszámolási kötelezettség alól. Míg a Bizottság javaslata a teljes mentesség engedélyezésére irányult, a Tanács álláspontja ezt előre meghatározott számú területre korlátozná, ennek révén azonban még így is az egyszerűsítés irányába tett jelentős előrelépés válna lehetővé.

A Bizottság ezért úgy véli, hogy a Tanács álláspontja elfogadható. Tekintettel az Európai Parlament első olvasatban elfogadott véleményére, a Bizottság vállalja, hogy egy mindkét társjogalkotó részére elfogadható kompromisszumos megoldás elérése érdekében megkönnyíti az intézményközi egyeztetéseket.

[1] 78/660/EGK irányelv (1978. július 25.) a Szerződés 54. cikke (3) bekezdésének g) pontja alapján meghatározott jogi formájú gazdasági társaságok éves beszámolójáról (HL L 222., 1978.8.14., 11. o.).